Man vas wat boerboel glo doodskietArgieffoto ŉ Man in sy 60’s het sy boerboelhond glo Woensdagaand in Krugersdorp in Gauteng doodgeskiet. Digit News berig die man het ses skote op die hond afgevuur omdat die hond glo te veel geblaf het. Die Johannesburgse Dierebeskermingsvereniging het die hond se karkas verwyder. ŉ Nadoodse ondersoek sal gedoen word vir bewysstukke teen die verdagte. Konst. Lucky Matome, polisiewoordvoerder, het die voorval aan Maroela Media bevestig en gesê die skietery het omstreeks 20:00 in Kenmare plaasgevind. “Die man is tans in aanhouding by die Krugersdorp-polisiestasie. Hy sal na verwagting Vrydag in die landdroshof verskyn op aanklagte van die onwettige afvuur van ŉ vuurwapen in ŉ munisipale woongebied en dieremishandeling,” het Matome gesê.